(iii)भाव शैली-एह्दे च भावना दी प्रधानता हुन्दी ऐ। निबन्ध कवता-जन बझोंदा ऐ। गद्य गीत बी इस्सै शैली तैह्त औन्दे न। चेत्ते ते संस्मरण आम तोरै-’र इस शैली च लिखे जन्दे न। ‘मेरी जन्मभूमि-रामनगर’ (भगवत्प्रसाद साठे) निबन्ध दियां एह् भावनात्मक पंगतियां दिक्खो--’बसैंतगढ़ै दे शलैपे पर मोह्त होइयै कवि अलमस्त नै लिखेआ--"प्हाड़ें दा बस्सना चंगा ओ मित्तरा।" डुडू ते बसैंतगढ़ दयारें दे गढ़ हे। उत्थूं दे प्हाड़ सैल्ले ते रौंसले-गोरियें ते मटेयारें दे, गीतें दियें भाखें ने गूंजी उठदे। मक्का ते आलू, दुद्ध ते मक्खन खाइयै सू’ई-सू’ई जोआनी सदा छाई दी गै रौंह्दी।